**Фатих Кәрим – патриот шагыйрь һәм каһарман.**

(5 нче сыйныфның 2 нче төркемендә укучы балалар өчен татар әдәбиятыннан дәрес эшкәртмәсе)

Минһаҗева Илсөя Рәкыйп кызы,

Әлмәт шәһәре, муниципаль автономияле

белем бирү учреждениесе

 “16 нчы урта гомуми белем бирү мәктәбе” нең

туган тел һәм әдәбияты укытучысы

|  |
| --- |
|  |

 **Дәреснең максаты:** Ватанпәрвәр (патриот) шагыйрь Фатих Кәримнең тормыш һәм иҗат юлын өйрәнү. “Кыр казы”, “Ватаным өчен”, “Сөйләр сүзләр бик күп алар...” шигырьләрен укып танышу. Сөйләм телен, логик фикерләү сәләтләрен үстерү. Ватанга, халкыңа, тормышка мәхәббәт уяту.

**Планлаштырылган нәтиҗәләр:**

**Шәхескә кагылышлы нәтиҗәләр:** Ватан, ватанпәрвәр, туган як төшенчәләрен; тормышта ярата, матурлыкны күрә белүнең әһәмиятен аңлау; яшәүнең асыл сыйфаты, кыйммәте турында уйлану.

**Метапредмет нәтиҗәләр:**

Анализлый, чагыштыра, мисаллар китерә, дәлилли, нәтиҗә ясый белү.

Әңгәмәдә катнаша, сорау бирә, иптәшләрен тыңлый, үз фикерен җиткерә, хезмәттәшлек итә белү.

Уку мәсьәләсен билгели һәм әйтә белү, үз эшен һәм иптәшләренең җавапларын гадел бәяли белү.

**Предмет нәтиҗәләре:**

Фатих Кәримнең тормыш һәм иҗат юлын күзаллау. Аның “Кыр казы”, “Ватаным өчен”, “Сөйләр сүзләр бик күп алар...” шигырьләренең эчтәлеген аңлау. Лирик геройның хис-кичерешләрен билгели алу.

**Дәрес тибы:** Уку мәсьәләсен чишү.

**Предметара бәйләнеш:** тарих

**Укучыларның эшчәнлек формасы:** фронталь, парларда, төркемнәрдә, индивидуаль.

**Җиһазлау:** Компьютер, проектр, презентация; Фатих Кәрим, Муса Җәлил, Абдулла Алиш, Гадел Кутуй портретлары, сүзләр язылган карточкалар, бәяләү карталары, Фатих Кәрим шигырьләренең аудиоязмалары <https://lemuzika.pro/search/%D0%A4%D0%B0%D1%82%D0%B8%D1%85%20%D0%9A%D3%99%D1%80%D0%B8%D0%BC>

**УМК:** Татар әдәбияты: рус телендә төп гомуми белем бирү оешмалары өчен дәреслек (татар телен өйрәнүче укучылар өчен). 5 нче с-ф. Ике кисәктә. 2 нче кисәк/ Ә.Р. Мотыйгуллина, Р.Г.Ханнанов, Л.К.Хисмәтова. – Казан: “Мәгариф – Вакыт” нәшр., 2014. - 36-40битләр.

**Цитата:** “Бөек җыр ул – Бөек Ватан өчен

 Сугыш кырларында үлүе.” (Фатих Кәрим)

**Дәрес барышы:**

**I. Оештыру. Мотивлаштыру.**

1. Исәнләшү. Уңай психологик халәт уяту.

- Исәнмесез! Барыгызга да уңышлар, тел һәм зиһен ачкычлары телим.

- Бүген безнең татар әдәбияты дәресе. Туган тел, аның әдәбияты безгә нәрсә бирә соң? (Әдәбиятта без халкыбызның үткән тормышы, хис-тойгылары, уйлары белән танышабыз. Әдәбият безнең телебезне баета, аңыбызны, фикерләү дәрәҗәбезне үстерә, безне тәрбияли.)

- Әйе, татар әдәбиятында иҗатлары белән безне уйланырга, матурлыкны күрә белергә, тормышны аңларга ярдәм иткән язучы-шагыйрьләребез бик күп. Без аларны беләбез.

**II. Актуальләштерү. Уку мәсьәләсен кую.**

Портретлары буенча язучыларны танып әйтү (төркемнәрдә эшләү).

 -Укучылар, карагыз әле, бу портретларда кемнәр сурәтләнгән? (Муса Җәлил, Гадел Кутуй, Абдулла Алиш һәм ...)

 - Ә дүртенчесен без әле белмибез. Ул – Фатих Кәрим. Без бүген дәрестә, шулай итеп, кемнең иҗаты белән танышырбыз?

* Фатих Кәримнең тормыш һәм иҗат юлын өйрәнербез.
* Дәресебезнең цитатасы: “Бөек җыр ул – Бөек Ватан өчен

 Сугыш кырларында үлүе.” (Фатих Кәрим)

* Әле генә санап үткән язучыларны нәрсә берләштерә? (Алар Бөек Ватан сугышында катнашкан каһарман, патриот шагыйрьләр, алар сугыш кырларында үлеп калганнар).

**III. Уку мәсьәләсен чишү.**

1. Укытучы сүзе:

 -Әйе, балалар, 1941-1945 елларда Бөек Ватан сугышында татар язучылары да катнашкан, алар алгы сафта, кулларына корал тотып та, каләм тотып та, фашистларга каршы көрәшкән. Фронтта барысы 104 татар язучысы булган, шуларның 31 туган җиренә әйләнеп кайтмаган. Алар арасында: Муса Җәлил (әсирлектәге батырлыгы өчен аңа үлгәннән соң Советлар Союзы героеисеме бирелә, ул - Ленин премиясе лауреаты), Абдулла Алиш (җәлилчеләр белән бергә әсирлектә булган балалар язучысы), Гадел Кутуй (сугыштагы батырлыклары өчен “Батырлык өчен” медале, Кызыл йолдыз ордены белән бүләкләнгән), Фатих Кәрим (сугыштагы батырлыгы өчен Кызыл йолдыз ордены, I дәрәҗә Дан ордены, медальләр белән бүләкләнгән) һәм башкалар бар.

 2. Сүзлек эше (карточкалар белән төркемнәрдә эш): сүзләрне һәм сүзтезмәләрне русчага тәрҗемә итү.

Сугыш-

Бөек Ватан сугышы –

Дәһшәтле сугыш -

Җиңү-

Ватан -

Туган ил -

Ватанны ярату –

Ватаным өчен -

Ватанпәрвәр –

Кыр казы –

Каурый –

Яшәү -

Күп яшәргә -

Үлү –

Батыр –

Каһарман –

Халык –

сөйгән халкым –

дошман –

үкенеч –

эз -

1. Фатих Кәримнең “Ватаным өчен!” шигырен тыңлау, дәреслектән уку.

 Сорауларга җавап бирү:

 - Шигырьдә лирик герой кем? (Солдат)

 - Ул нишли? (Сугыштан хат яза)

 - Сугышта ул нишли? Шигырь юлларыннан табып укыгыз.

 - Сугышта ул үләргә дә мөмкин, ләкин ул үкенәме? (Юк, үкенми, чөнки үзем үлсәм, балаларым кала, Ватаным кала, матурлык, дөнья, чәчәкләр кала, эзем кала.... , дип яза.)

 - Нәрсә соң ул эз? (След) Монда нинди эз турында сүз бара? ( Аның эше, шигырьләре, батыр исеме кала. Чөнки Бөек Ватан сугышында батырларча үлгәннәрне беркем дә онытмый).

 - Фатих Кәрим нинди “эзләр” калдырган? Шушы сорауга җавапны дәреслектәге материалны укып җавап бирик.

 4. Дәреслектән Фатих Кәрим турында укып танышу. Бер укучы Фатих Кәримнең биографиясен сөйли. Укытучы презентация буенча тулыландырып бара. (Кушымтадан карагыз. )

 5. Ял итү: Фатих Кәрим сүзләренә язылган берәр җыр тыңлау. “Күңел кошым” (Фатих Кәрим сүзләре, Рамил Сарчин көе).

 6. Фатих Кәримнең “Сөйләр сүзләр бик күп алар...” шигырен эчтән уку, кычкырып сәнгатьле уку.

 “Үлем турында уйлама,

 Илең турында уйла,

 Илең турында уйласаң,

 Гомерең озын була.” Бу юлларны рус теленә тәрҗемә итегез әле. (Төркемнәрдә эш). Сез бу шигырь юллары белән килешәсезме? (Фикерләр тыңлана).

 7. Фатих Кәримнең “Кыр казы” шигыре белән танышу.

 - Монда да лирик герой – ул солдат, ул инде икенче ел язны окопта каршылый. Тагын нинди образ бар? Кыр казы – ул символик образ. Солдат белән кыр казы образын чагыштырыгыз (парларда эш):

|  |  |
| --- | --- |
| Солдат | Кыр казы |
| Туган якта еракта. Ләкин инде икенче яз туган ягына кайтып китә алмый. Чөнки илдә сугыш. Солдат күңеленнән чыккан хисләрне, туган халкына, сөйгән халкына булган хисләрен җыр итеп яза. Халкына бәхет даулый. Бәлки, үләр, ләкин мәхәббәт, ярату, дөньяны ярату хисе, матурлык җырларында калыр:"Үлсәм, җырларымда калыр Сөю, сагышлар...Кыр казы йөзгән күлләрдәШаулар камышлар.” | Туган яктан еракта кышлый.Яз көне туган ягына кайтып китә ала. Сагынып кайта, Туган ягын күрә ала. Кайрые бар. “Кыйгак-кыйгак” дип кычкыра, моңлана. Кыр казы - тыныч тормыш символы, җиңүгә ышаныч, туган як символы.  |

 **IV. Рефлексия. Өй эше бирү.**

- Шулай итеп, без дәрестә нәрсәләр белдек? Кем соң ул Фатих Кәрим? Дәлилләгез.

Укучылардан көтелгән җаваплар:

- Фатих Кәрим - шагыйрь. Ул - бик күп шигырьләр, поэмалар авторы. Аны бик яратып укыйлар.

 - Каһарман шагыйрь. Чөнки ул Бөек Ватан сугышында батырларча һәлак булган. Фашистларга каршы корал белән дә, каләм белән дә көрәшкән.

- Ватанпәрвәр (патриот) шагыйрь. Чөнки туган ягын, туган халкын яраткан, сагынган, шул хисләрен шигырь итеп язган. Ватаны өчен сугышка кергән, шунда үлгән.

- Үлмәс шагыйрь. Чөнки Бөек Ватан сугышында батырларча һәлак булганнарны, каһарманнарны, батырларны без онытырга тиеш түгел. Шигырьләрен укыйбыз, шигырьләре белән дә ул безнең күңелләрдә яши. Безне Ватанны яратырга, аңа тугры калырга чакыра. Бездә ватанпәрвәрлек (патриотик) хисләр уята.

- Нәрсә соң ул – ватанпәрвәрлек (патриотизм)? Карточкада бирелгән сүзтезмәләрдән тиешлеләрен сайлап алыгыз. (Ватанны ярату, халкыңны ярату, китап уку, тырышып эшләү, Ватанга хезмәт итү, әнине хөрмәт итү, табигатьне ярату, хезмәт ярату, туган илеңне саклау, Ватанны яклау, ялкау булу, туган телеңне белү).

<https://tt.wikipedia.org/wiki/%D0%92%D0%B0%D1%82%D0%B0%D0%BD%D0%BF%D3%99%D1%80%D0%B2%D3%99%D1%80%D0%BB%D0%B5%D0%BA> Шушы ссылка буенча Интернет материалларны кулланып ватанпәпвәрлек сүзенә тулы аңлатма бирү, укучыларның фикерләрен тулыландыру, йомгаклау:

Ватанпәрвәрлек яки патриотлык (лат. patria — ватан) — туган илеңә, халкыңа бирелгәнлек, үзеңнең эш-патриотлык белән ватаныңның һәм халкыңның мәнфәгатьләренә намуслы хезмәт итү принцибы. Ватанпәрвәрлек — кешелек тарихында элек-электән яшәп килүче принцип. Кешеләргә үз коллективларына бирелгәнлек хас. Борынгы кабиләләрнең башка кабиләләр, читтән басып алучы көчләр белән мөнәсәбәтләре дә бу турыда сөйли. Алар үзләре биләгән җирне, корган хуҗалыкларын, бигрәк тә кабилә кешеләрен яклау, аларның иминлеген саклау вазифаларын үтәргә тырышып яшәгәннәр.

Кешелек тарихы меңләгән сугышларны белә. Аларда катнашкан сугышчылар бер-берсен юк итәргә омтылсалар да, каршы якларның берсе, кагыйдә буларак, гадел сугыш алып бара торган булган. Үз халкыңның иминлеге, иреге өчен сугышка керү — җинаять түгел, патриотлык ул. Ә менә чит җирләрне басып алуга, аларның халыкларын буйсындыруга, юк итәргә омтылу — чын мәгънәсендә җинаять.

2. Өй эше бирү. Сайлап эшләргә:

- Фатих Кәрим шигырьләрен сәнгатьле итеп укырга өйрәнү, теләк буенча өзекләрен ятлау.

- Сыйныфташыгыз белән туган ил турында диалог төзеп сөйләшегез.

- Әниегезгә татарча хат языгыз. Хатта сагынуыгызны, яратуыгызны әйтегез.

**V. Бәяләү.Үзбәя.**

 Укучыларның бәяләү карталарын җыеп алу. Рәхмәт әйтү. Уңышлар, ватанпәрвәрләр булып үсүләрен теләү.

|  |  |  |
| --- | --- | --- |
| Көтелгән нәтиҗә | Үзбәя | Иптәшеңнең бәясе |
| Уку мәсьәләсен куя белү |  |  |
| Сүзләрнең русча тәрҗемәсен истә калдыру |  |  |
| Сәнгатьле уку |  |  |
| Укыганны аңлау |  |  |
| Үз фикереңне әйтә белү |  |  |
| Иптәшләрең белән эшли белү |  |  |
| Авторның тормыш һәм иҗат юлын истә калдыру |  |  |
| Нәтиҗә ясый белү |  |  |
| Гомуми билге |  |  |